**Munay-Ki**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ascult chemarea nopții cu plăcerea

pe care-o simt când vocea ei mi-alină

căderea ca o piatră de lumină

din șarpele ce-a inventat durerea,

Spirala unui foc ce se ridică,

formând vârtejul cel pierdut în noapte,

înconjurând, din stele, numai șapte,

în ritualul celor fără frică.

O-aștept pe ea, ca ghid, să mă conducă

în căutarea pietrei mele Pi,

sau, după rituri noi, să îmi aducă

a opta piatră, care îmi va fi,

în viața ce-a trecut ca o nălucă,

speranța într-o infinită zi.